Willy Pedersen er professor i sosiologi. Foto: Tonje Grimstad / NRK

Den gjennomsnittlige seksuelle debutalderen for jenter sank på 90-tallet med rundt ett år til i underkant av 17 år.

Men selv om unge jenter ser ut til å ha mer sex i dag enn tidligere, har dette ikke medført flere ungdomsgraviditeter, tvert imot. Antallet tenåringsmødre er det laveste siden andre verdens krig.

Siden 70- tallet har antall tenåringsfødsler falt med 80 prosent og abortene er halvert.

– Gode nyheter

Professor i sosiologi Willy Pedersen mener at tenåringsjenter i dag har bedre seksuell kontroll enn tidligere generasjoner.

– Ja, jeg tror de har sex hyppigere, men med bedre kontroll. Sånn sett er det gode nyheter at vi har sett gode endringer på dette feltet, mener professor Pedersen.

Mens tenåringer mellom 15 og 19 år i 1972 fødte over 6.300 barn, var tallet falt til 1300 i 2010, en reduksjon på nesten 80 prosent, viser tall fra Statistisk sentralbyrå og Folkehelseinstituttet.

Samtidig er aborttallene i samme gruppen nesten halvert fra over 250 per 10.000 jente i 1977 til 140 i 2010.

Tilgjengelighet

Bente Træen, seksualforsker og professor i psykologi Foto: NRK

– Det vi ser av disse tallene er helt klart den enorme betydningen tilgjengelighet av prevensjonsmidler er for brukerne, sier Bente Træen, seksualforsker og professor i psykologi.

Træen har vært blant dem som har kjempet fram en liberal og gratis utdeling av prevensjon til ungdom.

De lave graviditetstallene ser hun på som premien.

– Jeg er veldig glad for dette. Fra forskerhold har vi i en årrekke påpekt betydningen av å øke tilgjengeligheten av prevensjonsmidler.

Træen mener videre at tenåringsjenter i dag kontrollerer seksuallivet sitt bedre nå enn før.

– Det kan vi absolutt si at de gjør, sier Træen.

Klamydiasmitte

Men full kontroll har jentene ikke. For flere tusen blir årlig smittet av Klamydia.

I tillegg øker abortene blant jenter mellom 20 og 24 år. På den sistnevnte statistikken har Willy Pedersen utviklet en teori om hvorfor.

– Ganske mange jenter i denne aldersgruppen bor sammen med en mann. De har et forhold som ser ut til å være godt. De er nok ikke sikre på at de ikke ønsker å bli gravide. Når det da komme erngraviditet inn i bildet så viser det seg at forholdet kanskje ikke dannet en god ramme for å bli foreldre, mener Pedersen